Hátíðarræða á útskrift á vorönn 2023

Hildur Ingvarsdóttir skólameistari

Kæru útskriftarnemendur, aðstandendur og starfsfólk skólans

Hjartanlega til hamingju með daginn. Mikið er frábært að vera með ykkur hér í dag og líka ykkur sem fylgist með úr fjarska með aðstoð tækninnar. Útskriftinni í dag er streymt, bæði fyrir nemendur sem ekki komast en ekki síður fyrir aðstandendur, en nemendur Tækniskólans eiga lögheimili í hvorki meira né minna en 100 póstnúmerum!

Ég fyllist ávallt miklu stolti þegar ég horfi yfir salinn á útskriftardegi. Ég er svo stolt að tilheyra því samfélagi sem þessi skóli er – samfélagi fjölbreytileikans. Skóla sem gegnir svo mikilvægu hlutverki á Íslandi.

Í dag útskrifast ansi merkilegur og þrautseigur hópur. Það er auðvitað misjafnt hvað nemendur hér í salnum hafa verið lengi í námi en horfum nú til þeirra sem hófu nám covid haustið mikla 2020 og hafa því verið hér í 3 ár eða 6 annir. Af þessum 6 önnum settu takmarkanir vegna COVID mark sitt á 4. Skólastarfið var auðvitað allt annað en eðlilegt haustið 2020 og varð í raun ekki alveg eðlilegt fyrr en haustið 2022. Á fyrstu 4 önnunum af sex bjuggum við við ýmiss konar takmarkanir; á tíma mátti ekki koma inn í skólann, á tíma máttu bara 10 vera saman yfir daginn og þá var kennarinn meðtalinn. Og á tíma gengum við öll um með grímur og tókum þær ekki niður nema til þess að neyta matar.

Við útskrifuðum með grímur og ein jólin, þegar stífustu takmarkanirnar giltu þ.e. jólin 2020, útskrifuðum við nemendur heima undir myllumerkinu heimaútskrift (1:45). Hugsið ykkur hvað er í reynd frábært að geta verið öll hér saman grímulaus og geta haldið veislur þar sem við þurfum þurfa hvorki telja inn í þær né að tryggja að fólk sitji ekki of nálægt hvert öðru? Og geta tekið í hönd, faðmað og kysst? Ég er svo að hugsa um að láta COVID umfjöllunarkafla í útskriftarræðum lífs míns hér með lokið.

En að skólastarfinu. Veturinn var gjöfull. Hápunktur ársins var sennilega Íslandsmót iðngreina sem fór fram í mars og endaði Tækniskólinn með 12 Íslandsmeistara sem þið ættuð að sjá bregða fyrir á glærunum hér fyrir aftan mig; - pípulögnum, rafeindavirkjun, í rafvirkjun, húsasmíði, gull- og silfursmíði grafískri miðlun, málaraiðn, veggfóðrun- og dúkalögn, múriðn, vefþróun, forritun og fataiðn. Við áttum auk þess marga verðlaunahafa í næstu sætum á eftir. Framlag nemenda, kennara og annars starfsfólks skólans á þessu mikla móti sem var jafnframt sameiginleg kynning flestra framhaldsskóla á Íslandi var algjörlega frábært og fyllti okkur miklu stolti.

Sama má segja um: skrúfudaginn sem nemendur í Véltækni og Skipstjórnarskólanum héldu hátíðlegan á Háteigsvegi nú í mars og sýningar nemenda í hársnyrtiiðn, stafrænni hönnun, húsa- og húsgagnasmíði, á starfsbraut, á hönnunar- og nýsköpunarbraut, grafískri miðlun, prentun og bókbandi. Þá langar mig sérstaklega að geta þess að nemendur Tækniskólans röðuðu sér í verðlaunasæti í forritunarkeppni framhaldsskólanna og leiðbeindu svo yngri grunnskólanemendum er þeir, ásamt kennurum sínum, héldu forritunarkeppni grunnskólanna og miðluðu þannig þekkingu sinni áfram.

Félagslífið var á sínum stað með öflugu klúbbastarfi, böllum, Gettu betur, MORFÍS, söngkeppninni,o.fl.. Þá var einkar ánægjulegt að sjá uppsetningu leikfélagsins Mars á Lísu í Undralandi en það var einmitt hljómsveitin Marsipan sem sá um tónlistina í Lísu í Undralandi. Rafíþróttaliðið okkar stóð sig með sóma en gaf þó framhaldsskólameistaratitilinn eftir þetta árið eftir að hafa haldið á honum eftir fyrstu tvo framhaldsskólaleikana. Þá langar mig að minnast á hæfileikakeppni starfsbrauta framhaldsskólanna sem haldin var í hátíðarsal Tækniskólans á Háteigsvegi en hann Hörður Breki sem flutti ræðu áðan var einmitt kynnir þar og stóð sig með eindæmum vel líkt og þátttakendur skólans í keppninni.

Margt fleira ánægjulegt gerðist í vetur og vil ég þar sérstaklega nefna þrjár tilnefningar sem skólinn hlaut til Íslensku menntaverðlaunanna sem forseti Íslands veitir árlega. Þær voru fyrir skólaþróun í Tæknimenntaskólanum, fyrir þróun einstaklingsmiðaðs og verkefnastýrðs náms í málaraiðn og fyrir átaksverkefnið #kvennastarf sem Tækniskólinn vann í samstarfi við aðra starfsmenntaskóla á landinu. Þessar viðurkenningar bera skólaþróun innan skólans glöggt vitni sem við erum afskaplega stolt af. Þar á bakvið standa metnaðarfullir og áhugasamir kennarar og annað starfsfólk skólans og líka gríðarlega öflugir nemendur en hvorki skólastarf né skólaþróun gerist án aðalleikaranna; nemendanna.

Í Tækniskólanum lítum við á það sem mikilvægt hlutverk okkar að bæði þróa það nám sem til staðar er og jafnframt að svara þörf atvinnulífsins og samfélagsins fyrir bæði nýtt og bætt nám. Í dag útskrifuðum við fyrsta jarðvirkjann, hann Val Snæ, en jarðvirkjun er nýtt nám sem við þróuðum með Samtökum vinnuvélaeigenda, Samtökum Iðnaðarins og Menntamálaráðuneytinu og var því formlega hleypt af stokkunum síðastliðið haust. Það má þó segja að við höfum þjófstartað því með tveimur nemendum ári fyrr og útskrifaðist annar þeirra í dag og er hann fyrstur Íslendinga til að hljóta starfsheitið jarðvirki. Þið getið lesið allt um þetta nýja nám á vefsíðunni okkar tskoli.is.

Nú á vorönn hefur vart farið fram hjá neinu ykkar umræða um mögulegar sameiningar framhaldsskóla. Er þar m.a. verið að horfa til þess að nemendum muni fjölga á næstu árum í starfs-, iðn- og tækninámi en fækki heldur í svokölluðu hefðbundnu bóknámi. Um leið og ég fagna því að stjórnvöld hyggist fylgja því eftir af krafti að auka veg og möguleika ungmenna landsins og jafnframt þeirra sem eldri eru til að stunda iðn- og starfsnám hvet ég eindregið til þess að pössum okkur á að stíga ekki skref aftur á bak og fara að flokka nám of mikið – starfsnám – iðnnám – verknám – bóknám – tækninám. Í því samhengi spyr ég: er rafeindavirkjun iðnnám eða bóknám eða starfsnám eða tækninám? Hvað með skipstjórn? En gull- og silfursmíði? Er hún iðnnám? Eða listnám? Eða bæði?

Í dag berum við Guðrún Randalín aðstoðarskólameistari skartgripi sem nemendur í gull- og silfursmíði hönnuðu og smíðuðu en þeir voru hluti af samstarfsverkefni gull- og silfursmíðabrautar við Listasafn Íslands á Hönnunarmars. Verkefnið fólst í því að nemendur völdu sér listaverk í Safnahúsinu við Hverfisgötu og hönnuðu svo og smíðuðu skartgripi sem sýna ekki bara afburða handverk, heldur varpa þeir ljósi á listræna hæfileika og sköpunargáfu nemenda.

Það var Elvar Snær Ólafsson sem gerði sjóhattana sem ég ber. Hann hannar þá undir áhrifum frá mynd Finns Jónssonar sem heitir ,, Morgunn á miðinu“ en hún var máluð fyrir 96 árum síðan. Elvar segir í umfjöllun um verkið:  
  
*,,Það sem vakti athygli mína í þessu verki var ljósið og litirnir. Svo fór ég að horfa á hatta sjómannanna. Form þeirra og hvernig þeir hlífa mönnunum fyrir veðrinu. Þá leit ég á fiskilínurnar. Mér fannst sjómennirnir lýsa dugnaði. Að þessu dáðist ég. Í armbandi mínu lagði ég aðaláherslu á fiskilínuna og hattana. Kraftur sjómannanna endurspeglast í steinunum*.“

Guðrún Randalín aðstoðarskólameistari ber svo armband eftir Írisi Eik Jónasdóttur sem sótti innblástur sinn í verkið ,,Í geimnum“ eftir Björgu Þorsteinsdóttur. Og ég ber jafnframt nælu eða væng sem útskriftarneminn: Guðrún Auðar hannaði og smíðaði eftir innblástur úr origamiföndurstöð barnanna í Safnahúsinu.

Finnst ykkur þetta ekki stórkostlegt?

Góðir gestir – það er kominn tími til að fara að hleypa öllum út í sumarið sem er vonandi bara rétt handan við hornið. En áður en ég geri það langar mig að veita ykkur heilræði og sæki ég að þessu sinni í gildi skólans:

Alúð – mitt uppáhaldsgildi. Verið trú ykkur sjálfum og leggið alúð í ykkar verk. Sýnið samferðafólki ykkur alúð og virðingu. Ræktið garðinn ykkar. Og miðlið ykkar dýrmætu þekkingu áfram – af alúð.

Verið framsækin í lífinu. Verið óhrædd við að grípa tækifærin. Ekki gefast upp þótt á móti blási. Stundum mætum við mótlæti og lífið er okkur miserfitt. En þá er mikilvægt að muna að öll él styttir upp um síðir og það eru margir í kringum okkur sem eru til í að aðstoða okkur. Þiggjum hjálp þegar við þurfum á henni að halda og veitum hana jafnframt – þeim sem á þurfa að halda. Sækið fram og leggið ykkar af mörkum til að breyta heiminum til hins betra

Fagnið og berið virðingu fyrir FJÖLBREYTILEIKANUM. Hann gerir okkur sterkari – sem þjóð – sem samfélag – sem skóla. Verið umburðarlynd og lærið hvert af öðru. Berið virðingu fyrir samferðarfólki ykkar.

Kæru nemendur – ég vil þakka ykkur kærlega fyrir að hafa treyst okkur til þess að kenna ykkur og styðja á liðnum misserum. Það er okkur sannur heiður að þið hafið valið Tækniskólann og vonum við að sú menntun sem þið hafið hlotið hjá okkur muni nýtast ykkur út lífið. En munið að ykkar nám hófst hvorki né lýkur hér. Við lærum allt lífið og það hefur sennilega aldrei verið jafn mikilvægt og nú að tileinka sér sífellt nýja þekkingu.

Ég vil að lokum þakka kennurum, stjórnendum og öllu öðru starfsfólki skólans fyrir framúrskarandi og óeigingjörn störf og þeim sem hafa látið af störfum á önninni þakka ég sérstaklega og óska velfarnaðar.

Ykkur kæru nemendur óska ég alls hins besta. Verið stolt og gleðjist yfir þeim árangri sem þið hafið náð og haldið áfram að læra svo lengi sem þið lifið!

Ég þakka fyrir mig og segi skólastarfi Tækniskólans á vorönn 2023 lokið.

Gleðilegt sumar!